# Club Natació Tortosa

El Club Natació Tortosa és una entitat poliesportiva, amb seu a la ciutat de Tortosa. Va ser creat el 1974 i el 2017 comptava amb un centenar de nedadors i nedadores.

## Història

Fundat el 1974 amb Felipe Tallada Ravanals com a primer president, va començar a competir a les piscines de l'Estadi Ferreries. El 1990, durant el mandat de Jordi Fort i Solé (1987-2000) es van crear les seccions d’atletisme, triatló i salvament i socorrisme. Va organitzar, entre d'altres, el Campionat d'Espanya de natació sincronitzada del 1998 i el de salvament aquàtic de 1999.
De les seves seccions en van sortir esportistes com l'atleta Laia Forcadell Arenas, especialitzada en 400 metres tanques, que posteriorment guanyaria diversos títols nacionals i internacionals, així com les nedadores Maria Cotaina, medalla d'or al Campionat de Catalunya júnior de 2011 en 50 metres papallona, i Anna Aïda Martí Arasa, especialitzada en 50 i 100 metres papallona. Martí va guanyar bronze als Campionats d'Europa Júnior del 2009 en 4x100 estils amb la selecció estatal i fou finalista als Jocs Olímpics júnior celebrats a Singapur en 100 metres papallona. Va fer el rècord d'Espanya júnior en 50 metres papallona, que el 2020 encara no havia estat batut, i fou campiona de Catalunya i Espanya en diferents especialitats.
Cap l'any 2002 el CN Tortosa va tancar la seva secció d'atletisme, donant lloc al Club Atlètic Terres de l’Ebre.
El 2018 va entrar en funcionament la piscina del nou «Complex Esportiu WIN Tortosa» de 25 x 20m i 10 carrers d'entrenament, on el CN Tortosa va traslladar la seva activitat. Amb això el CN Tortosa va veure satisfeta una vella reclamació de millora de les instal·lacions que venia de lluny.

## Activitat

Des del 2001, el club és l'organitzador principal de l'anomenada «Baixada del Renaixement nedant l'Ebre», una competició que consisteix en nedar 12.522 metres entre Xerta i Tortosa. L'activitat té lloc durant les Festes del Renaixement de Tortosa i la festa major de Xerta. La 19a edició de l'esdeveniment va ser ajornada a causa de la Covid-19, però l'any següent a la pandèmia es va poder reprendre l'activitat.
El club competeix a la Segona Divisió de la Copa Catalana de Clubs. L'any 2022, va participar al campionat Open de Màsters de Catalunya, celebrat a les instal·lacions del CN Sabadell, i dos membres de l'equip van aconseguir dues medalles: Gerard Zamora va guanyar la plata als 50 metres lliures i Carme Castellano va obtenir el bronze als 200 metres lliures. El 2023, el club es va proclamar campió de la Copa Catalana Infantil —Grup 5—, disputada a les instal·lacions del CN Figueres.
Durant el 2022-23, el club va ser amfitrió de la Final Nacional de Natació dels Jocs Esportius Escolars de Catalunya, un programa de la Secretaria General de l’Esport i l’Activitat Física de la Generalitat de Catalunya. Les proves van tenir lloc a la piscina del «Complex Esportiu WIN Tortosa».
El Club Natació Tortosa, cada any, organitza un repte solidari per recaptar diners per a la Marató de TV3.

## Referències

* 1 2 «El CN Tortosa se mantiene en Segunda División» (en castellà). Diari de Tarragona, 19-05-2017. [Consulta: 2 agost 2023].
* ↑ «Relación de Clubs Afiliados» (en castellà). Anuario 1977 Federación Española de Natación, 1977, pàg. 103.
* ↑ «Jordi Fort Solé». Esportpèdia. Grup Enciclopèdia Catalana. [Consulta: 9 agost 2023].
* 1 2 «Laia Forcadell Arenas». Esportpèdia. Grup Enciclopèdia Catalana. [Consulta: 9 agost 2023].
* ↑ «Maria Cotaina i Sònia Martínez protagonitzen un nou èxit» (PDF). Diari Més Ebre, 14-01-2011. [Consulta: 9 agost 2023].
* ↑ «Talent precoç a l’aigua» p. 12. La Vanguardia, 11-09-2009. [Consulta: 9 agost 2023].
* ↑ «Efemèrides · La nedadora tortosina Anna Aida Martí, amb un rècord estatal 11 anys després». Ebre Sports, 01-12-2020. [Consulta: 9 agost 2023].
* ↑ Jordi, Lacambra. «Resiliència a la riba de l'Ebre». Carrer Lliure, 18-08-2020. [Consulta: 9 agost 2023].
* ↑ «Inauguren el complex esportiu Win Tortosa». Canal 21 Ebre. [Consulta: 9 agost 2023].
* ↑ «CRAC de la setmana: XAVI MATHEU, DIRECTOR TÈCNIC DEL CLUB NATACIÓ TORTOSA» (PDF) p. 18. Diari Més Ebre, 14-01-2011. [Consulta: 9 agost 2023].
* ↑ «Baixada del Renaixement (nedant de Xerta a Tortosa) 2023» (en castellà). Mundo Deportivo. [Consulta: 9 agost 2023].
* ↑ Hernández, Sara. «Nou èxit en la XVI Baixada del Renaixement de Tortosa». Ebre Digital, 26-07-2017. [Consulta: 9 agost 2023].
* ↑ L'Ebre, Setmanari. «El Club Natació Tortosa torna a organitzar la Baixada del Renaixement nedant l'Ebre». Ebre Digital, 23-07-2021. [Consulta: 9 agost 2023].
* ↑ «EL CN Tortosa aconsegueix dos medalles al Català de Natació ‘Open’ de Màsters». Canal 21 Ebre, 11-01-2022. [Consulta: 9 agost 2023].
* ↑ «El Club Natació Tortosa primer i el Club Natació Amposta tercer a la Copa Catalana». Canal 21 Ebre, 05-06-2023. [Consulta: 9 agost 2023].
* ↑ Miralles, Andreu. «Comencen a Tortosa els jocs escolars de natació del Baix Ebre amb una jornada que es podrà seguir per streaming». Ebre Digital, 23-02-2022. [Consulta: 9 agost 2023].
* ↑ Ebredigital.cat, Redacció. «300 esportistes es donaran cita a Tortosa per disputar les Finals Nacionals de Natació dels Jocs Esportius Escolars de Catalunya», 07-06-2023. [Consulta: 2 agost 2023].
* ↑ «El Club Natació Tortosa organitza un repte solidari per la Marató de TV3». Canal 21 Ebre, 27-12-2021. [Consulta: 9 agost 2023].